題全州礱岩
作者：胡寅
朝代：宋

paragraphs: 蓋山限華夷，夷水不得出。
澗壑相奮撞，竟朽此山骨。
想其初洞達，借勢有神物。
臂開青石壁，黤黮烏龍窟。
奔流成長溪，岩洞寒突兀。
秉燭千步遊，怪景纔彷彿。
華髮結乳頂，空翠誰掃拂。
石田耕未熟，石鼓響不沒。
靈仙眇羽化，古廟凜紆鬰。
我來庚伏初，弄水解纓紱。
清甘流渴肺，妙聽含鍾律。
兩腋御泠然，回首歎飄忽。